jkorsvik/nowiki_second_scrape_merged huggingface dataset:
Molvikhammartunnelen

Molvikhammartunnelen er en 2 700 meter lang tunnel på fylkesvei 76, Tosenvegen i Brønnøy kommune i Nordland. Byggingen ble påbegynt i 2011. Gjennomslaget ble markert 24. oktober 2012. Tunnelen skulle etter planen bli åpnet i desember 2012. Forsinkelser gjorde at tunnelen først ble åpnet 29. januar 2014.. Tunnelen er bygget etter vegnormalen T8,5, dvs. at den har et tverrsnitt på 8,5 meter. Prisen var ca. 290 millioner kroner.


== Se også ==
Veitunneler i Norge
Fylkesvei 76


== Referanser ==


== Eksterne lenker ==
Statens vegvesen veikart
Glacier Express

Glacier Express er et ekspresstog i de sveitsiske Alpene som går fra St. Moritz til Zermatt  via Chur, Disentis, Andermatt og Brig. På sommeren kjører ett tog fra St. Moritz og et annet fra Davos. De to sporene møtes mellom Chur og Disentis. Toget er ikke et ekspresstog i betydningen at det er snakk om et høyhastighetstog. Det er heller fordi det går sammenhengende over en lengre distanse uten at passasjerene må bytte tog.
Hele strekningen tar rundt syv og en halv time, og toget kjører da over 291 bruer og gjennom 91 tunneler. Det høyeste punktet på ruta er ved Oberalppasset, hvor banen har en høyde på 2 033 meter over havet. Toget hadde sin jomfrutur den 25. juni 1930. Det hadde avgang klokka 07.30, og hadde 70 passasjerer om bord. Toget kom fram til St. Moritz rundt 11 timer senere.


== Eksterne lenker ==
(en) Offisielt nettsted 
(en) Glacier Express – kategori av bilder, video eller lyd på Commons 
(en) Glacier-Express – galleri av bilder, video eller lyd på Commons
Rob Burnett

Rob Burnett (født 8. juli 1962 i North Caldwell, New Jersey) er en amerikansk produsent, regissør og tekstforfatter, best kjent som produksjonsleder for Late Show with David Letterman. Han er også president og administrerende direktør i David Lettermans produksjonsselskap Worldwide Pants Incorporated.


== Oppvekst og karriere ==
Burnett vokste opp i North Caldwell, New Jersey.
Han gikk på West Essex High SchoolHan ble uteksaminert i 1984 fra Tufts University, hvor han tok hovedfag i engelsk.
I august 1985, som 22-åring, startet Burnett sin TV-karriere som praktikant for Late Night David Letterman. Programmet hadde egentlig ikke plass til flere praktikanter så han begynte i en ubetalt pratikantstilling, men etter bare 3 uker fikk han en betalt jobb som talent assistant. Et år senere ble han forfremmet til talent researcher. I februar 1988, som 25-åring, begynte han som tekstforfatter for programmet, før han i 1992, som 29-åring, ble forfremet til head writer. Burnett forsatte som head writer når han i 1993 ble med Letterman og co. fra NBC til CBS og Late Show with David Letterman. I 1996 tok han over jobben som produksjonsleder for Late Show with David Letterman. Han tok også over jobben som president og administrerende direktør i David Lettermans produksjonsselskap Worldwide Pants Incorporated.Sammen med Jon Beckerman, som han tidligere jobbet med som tekstforfatter for Late Show with David Letterman, har Burnett utviklet to kritikerroste tv-serier. Den første serien Ed, ble sendt på tv-kanalen NBC fra 2000 til 2004. For Ed ble Burnett og Beckerman belønnet med People's Choice Award og en Emmy-nominasjon. I 2006 gikk Burnett og Beckerman sammen igjen for å lage komedien The Knights of Prosperity for ABC. I 2012 ga de ut filmen We Made This Movie, som er duoens første helaftens spillefilm.Som produksjonsleder for Late Show with David Letterman har han vunnet 5 Emmy Awards for Outstanding Variety, Music or Comedy Series i 1998, 1999, 2000, 2001 og 2002.
I 2008 fikk han uttdelt P.T. Barnum Awards fra Tufts University for sitt arbeid i media og underholdningsbransjen.


== Voksenliv ==
Rob Burnett bor for tiden i Connecticut, sammen med sin kone Eunice og deres tre barn, døtrene Sydney og Lucy, og sønnen Charlie.


== Referanser ==


== Eksterne lenker ==
(en) Rob Burnett på Internet Movie Database 
(fr) Rob Burnett på Allociné 
(en) Rob Burnett på AllMovie 
(en) Rob Burnett hos The Movie Database 
(en) Rob Burnett Profil hos Tufts University
Mikael Tariverdiev

Mikael Tariverdiev (armensk: Միքայել Թարիվերդիև, russisk: Микаэл Таривердиев; født 15. august 1931 i Tbilisi i Georgia, død 24. juni 1996 i Sotsji i Russland) var en armensk-georgisk sovjetisk komponist. Han komponerte over hundre  romanser og to operaer, men ble særlig kjent for musikk til en lang rekke populære filmer og TV-serier i Sovjetunionen. Tariverdiev ledet fagforeningen for sovjetiske filmkomponister. Han mottok flere priser, deriblant Leninprisen i 1977. Musikkprisen som deles ut under Kinotavr, den største, årlige nasjonale filmfestivalen i Russland, er oppkalt etter Tariverdiev. 


== Referanser ==


== Eksterne lenker ==
(ru) Offisielt nettsted 
(en) Mikael Tariverdiev – kategori av bilder, video eller lyd på Commons 
(en) Mikael Tariverdiev på Internet Movie Database 
(en) Mikael Tariverdiev hos The Movie Database 
(en) Mikael Tariverdiev på Discogs 
(en) Mikael Tariverdiev på MusicBrainz 
(en) Mikael Tariverdiev på Spotify 
(en) Mikael Tariverdiev på AllMusic 
(en) Om Mikael Tariverdiev
(en) Mikael Tariverdiev organ competition, festival til minne om komponisten
(en) Om Mikael Tariverdiev, fra Internet Movie Database
Liang Wengen

Liang Wengen (kinesisk: 梁稳根; pinyin: Liáng Wěngēn, født i 1956 i fylket Lianyuan i provinsen Hunan i Folkerepublikken Kina) er Fastlands-Kinas rikeste mann, og kandidat til medlemskap i Det kinesiske kommunistiske partis sentralkomite.Han er grunnlegger av og største aksjonær i Sany Group, et tungindustriforetak med hovedsete i Changsha i provinsen Hunan.


== Referanser ==


== Eksterne lenker ==
Baidu Baike 梁稳根
Hudong 梁稳根 Arkivert 3. november 2012 hos Wayback Machine.
Hakadal Idrettslag

Hakadal Idrettslag (Hakadal IL), stiftet søndag 14. januar 1900 som Hakadal Skiløberforening, er et idrettslag fra Nittedal. Idrettslaget har tilbud innen fotball, alpin, langrenn, innebandy, en løpegruppe innen friidrett, samt en barneidrettsgruppe. 
Lengdehopperen Berit Berthelsen representerte klubben.
Idrettslaget var arrangør av Allround-NM på skøyter 1960 for damer hvor Randi E. Nilsen (Hamar IL) ble norgesmester. Under samme stevnet ble det også arrangert uoffisielt mesterskap for piker, hvor Bjørg Hovden (Rjukan IL) ble kåret som vinner. Mesterskapet ble arrangert på Elvebakken Idrettsplass den 6. og 7. februar 1960 i anledning lagets 60-årsjubileum.


== Eksterne lenker ==
(no) Offisielt nettsted
Xie Bingying

Xie Bingying (forenklet kinesisk: 谢冰莹; tradisjonell kinesisk: 謝冰瑩; pinyin: Xiè Bīngyíng; Wade–Giles: Hsieh Pingying; født 5. september 1906 i fylket Lengshuijiang i Loudi i Hunan i Kina, død 5. januar 2000) var en kinesisk soldat og forfatterinne. 
Hun deltok i Nordekspedisjonen (1926–1927), og la da grunnlaget for sin karriere som forfatterinne med sine krigsdagbøkler. Hun ble arrestert i Japan for motstandsarbeid i 1935. I 1948 flyttet hun til Taiwan for å unnslippe de kommunistiske styrker som var i ferd med å seire i den kinesiske borgerkrig. I 1974 emigrerte hun til USA.


== Hovedverker ==
Girl Rebel: the autobiography of Hsieh Pingying, with extracts from her new war diaries (Adet and Anor Lin), Da Capo Press, New York, 1940
Autobiography of a Chinese Girl: a genuine autobiography (Tsui Chi), G. Allen & Unwin,  London, 1943
A Woman Soldier's Story: The Autobiography of Xie Bingying,translated by Lily Chia Brissman and Barry Brissman, Columbia University Press, New York, 2001.


== Referanser ==


== Eksterne lenker ==
«“A Woman Soldier’s Own Story” by Xie Bingying», artikkel i nettmagasinet salon.com om boken (engelsk)
Ascenso MX

Ascenso MX (tidligere Liga de Ascenso og Primera División A) er det nest høyeste nivået i meksikansk fotball for menn. Hver sesong består av to turneringer: apertura (juli–desember) og clausura (januar–juni). Vinnerne av de to turneringene møter hverandre i en dobbeltkamp for å avgjøre hvem som rykker opp til Liga MX. Etter hver clausura-turnering rykker det laget som har færrest poeng i gjennomsnitt de siste tre sesongene i Ascenso MX ned til Segunda División Profesional. Ascenso MX består i Apertura 2012 av 15 lag.


== Historie ==


== Eksterne lenker ==
Liga MXs offisielle nettsted
Copa MX

Copa MX (tidligere Copa Tower, Copa Eliminatoria og Copa México) er en meksikansk fotballcup for menn. Alle laga fra Liga MX, bortsett fra de fire som spiller i CONCACAFs mesterliga, og alle laga fra Ascenso MX deltar i cupen.
Turneringa ble grunnlagt i 1907 under navnet Copa Tower. Fra 1919 til 1932 het den Copa Eliminatoria, og fra 1932 til 1997 var den kjent som Copa México. Etter 1997 ble den ikke avholdt før i 2012, da den fikk navnet Copa MX.


== Finaler ==


=== Copa MX ===


== Se også ==
Liga MX


== Eksterne lenker ==
Liga MXs offisielle nettsted
Dorados de Sinaloa

Dorados de Sinaloa er en meksikansk fotballklubb fra Culiacán i Sinaloa. Den spilte i Primera División fra 2004 til 2006, da den rykka ned til Liga de Ascenso (dagens Ascenso MX). I Apertura 2012-sesongen vant laget Copa MX.
Hjemmebanen er Estadio Banorte. Draktene består av hvite trøyer med gylne horisontale striper, hvite bukser og hvite strømper.


== Titler ==
Ascenso MX: 2
Apertura 2003, Clausura 2007
Copa MX: 1
Apertura 2012


== Eksterne lenker ==
Offisielt nettsted
Bedriftseier

Bedriftseier er en angivelse av en juridisk eller fysisk person som eier en bedrift. Bedrifter kan eies av enkeltpersoner, men også av flere personer. Er det flere personer som eier bedriften omtales denne vanligvis som et selskap. De vanligste juridiske formene er enkeltmannsforetak og aksjeselskap.
Bedriftseieren administrerer og finansierer bedriften. Bedriften baseres på et konsept som vanligvis er et produkt, et utvalg av produkter eller en tjeneste som bedriften retter mot definerte grupper av kunder i definerte markeder. Bedriften utvikler et tilbud og en leveringsmåte som er egnet i sammenhengen.
Bedriftens juridiske rettigheter i et marked kan i noen tilfeller vernes til en viss grad gjennom juridiske ordninger som patenter, varemerker og kontrakter.
Bedriften har ingen eiendomsrett til markedet, men kan utvikle en markedsposisjon basert på konkurransedyktighet. Markedets respons på tilbudet er bestemmende for hva bedriften oppnår og utviklingen over tid.
Kundene vil vanligvis gjøre sine disposisjoner på grunnlag av konkurransedyktigheten til enkeltleverandører. De vil vanligvis ha interesse i det konkrete tilbudet, men kan i spesielle tilfeller også ha interesse i å gi preferanser til tilbydere som representerer en ressurs de har nytte av. Også mer indirekte grunner kan ha betydning, som kjennskap til leverandøren og lojalitetshensyn.


== Se også ==
Virksomhet
Selskapsformer i Norge


== Eksterne lenker ==
Når blir det næringsvirksomhet – Altinn (Hjelp til regelverk) Arkivert 29. oktober 2012 hos Wayback Machine.
Statistisk sentralbyrå: Næringsliv
Landhockey under sommer-OL

Landhockey var med på det olympiske programmet første gang under Sommer-OL 1908 i London, og har vært med i alle de etterfølgende sommerlekene unntatt Sommer-OL 1912 i Stockholm og Sommer-OL 1924 i Paris. Kvinner deltok i landhockey første gang under Sommer-OL 1980 i Moskva.


== Medaljestatistikk ==


== Kilder ==
Medaljevinnere i landhockey på IOKs hjemmesider
Neurath

Neurath kan vise til:

Konstantin Freiherr von Neurath (1873, Vaihingen  –  1956, Enzweihingen)
Otto Neurath (1882, Wien  –  1945), østerriksk vitenskapsfilosof, sosiolog og politisk økonomNeurath kraftverk
Tahitimonark

Tahitimonark  (Pomarea nigra) er en art i monarkfamilien (Monarchidae) og tilhører slekten Pomarea i underfamilien Monarchinae (monarker og nære slektning). Arten er trelevende og er endemisk for det vestre Tahiti i Polynesia. Den ble tidligere regnet som en underart av P. pomarea, som imidlertid er utdødd. Arten regnes som monotypisk.Hos tahitimonark har kjønnene kjønnsdimorf fjærdrakt.


== Inndeling ==
Inndelingen av monarker følger HBW Alive og er i henhold til Coates et al. (2017). Alle norske navn følger Norsk navnekomité for fugl (NNKF) og er i henhold til Syvertsen et al. (2008), med unntak for navn gitt i parentes. Disse har fortsatt ikke fått avklart sitt norske navn og må derfor kun betraktes som beskrivende uttrykk.

Passeriformes, spurvefugler
Passeri, sangfugler
Corvoidea
Monarchidae, monarkfamilien
Monarchinae, (monarker og nære slektninger)
Pomarea
P. nigra, tahitimonark
P. dimidiata, rarotongamonark
P. iphis, uahukamonark
P. whitneyi, fatuhivamonark
P. mira, (uapoumonark)
P. mendozae, marquesasmonark


== Referanser ==


== Eksterne lenker ==
(en) Tahitimonark i Global Biodiversity Information Facility 
(no) Tahitimonark hos Artsdatabanken 
(en) Tahitimonark hos ITIS 
(en) Tahitimonark hos NCBI 
(en) Kategori:Pomarea nigra – bilder, video eller lyd på Wikimedia Commons 
Pomarea nigra – detaljert informasjon på Wikispecies
La Chureca

La Chureca er en søppeldynge i Managua i Nicaragua. Med et areal på 42 hektar er den Mellom-Amerikas største. Den tar imot rundt 1 000 tonn søppel hver dag. Den befinner seg i byens nordvestlige hjørne, ved den sørlige bredden av Managuasjøen, i bydelen Acahualinca, hvor de kjente fotspora i Acahualinca befinner seg. Det bor om lag tusen personer på søppeldynga, hvorav halvparten er under 18 år. Innbyggerne kalles «churequeros».
Et spansk utviklingsprogram har starta et prosjekt til 30 millioner euro for å bygge et resirkuleringsanlegg for søppelet på La Chureca, i tillegg til 225 boliger til de husløse innbyggerne.


== Eksterne lenker ==
(en) Chureca – kategori av bilder, video eller lyd på Commons 
La chureca, el basurero de Nicaragua que pronto dejará de existir hos suite101
La Chureca – hjelpeorganisasjon for barna på La Chureca
Zoológico Nacional de Nicaragua

Zoológico Nacional de Nicaragua er Nicaraguas største dyrehage. Den har et areal på 1,7 hektar, og befinner seg ved kilometer 16 langs motorveien mellom Managua og Masaya. Den ble grunnlagt i 1978, og ble statlig i 1980. Den har om lag 150 pattedyr, 750 fugler og 250 reptiler. En av de største attraksjonene er den bengalske tigeren Tina.


== Eksterne lenker ==
Offisielt nettsted 
(en) Zoológico Nacional de Nicaragua – kategori av bilder, video eller lyd på Commons 
Zoológico Nacional hos Vía Nica
Anders Sparrman

Anders Sparrman (født 1748 i Uppsala kommun, død 1820 i Stockholm) var en svensk naturforsker.


== Liv og virke ==


=== Bakgrunn ===
Anders Sparrman var sønn av prosten og kyrkoherden Erik Sparrman og Brita Högbom, og stammet på farssiden fra flere presteslekter i Hälsingland. Han var elev av Linné og fikk sin utdannelse ved Uppsala universitet.


=== Forskning ===
I 1765 fulgte han med en ekspedisjon til Kina som skipslege. To år seinere vendte han hjem og beskrev de dyrene og vekstene han hadde funnet i Iter in Chinam – Resa till Kina, som ble utgitt i 1768. I 1772 sluttet han seg til James Cooks andre reise og forsket i Australia, Oseania og Sør-Amerika. På Linnés anbefaling reiste han i 1772 til det sørlige Afrika der han studerte naturlivet og befolkningen. I 1787 deltok han i en reise til Vest-Afrika.
Sparrman var også abolisjonist, det vil si en person som engasjerte seg politisk mot slaveri.
Dagbøkene hans ble publisert i tre bind som Resa till Goda Hopps-Udden, södra Polkretsen och omkring Jordklotet, samt Till Hottentott- och Caffer-Landen Åren 1772-1776 . Han utga også Catalogue of the Museum Carlsonianum (1786-89), der han blant annet beskrev mange av de arter han hadde samlet inn i det sørlige Afrika og stillehavsområdet, hvorav en del var nye for vitenskapen. Omkring 1805 begynte han å publisere en serie bøker om Sveriges fugler, Svensk Ornithologie. Bare den første boken med 68 plansjer og 44 tekstsider ble utgitt og serien forble ufullstendig.
Han besatte flere akademiske poster, blant annet som professor ved Collegium medicum i Stockholm i 1790, og medlem av Kungliga Vetenskapsakademin (1776). Sparrman arbeidet i alderdommen som fattiglege og døde i 1820.


== Se også ==
Svensk slavehandel


== Referanser ==


== Litteratur ==
Svenskt biografiskt handlexikon. 1906. 
Per Wästberg: Anders Sparrmans resa, ISBN 9146218920 (2008)


== Eksterne lenker ==
Digitalisert versjon av Resa till Goda Hopps-udden, Södra pol-kretsen, och omkring jordklotet samt till Hottentott- och Caffer-landen åren 1772-76 m.m. hos Libris
Irineu Evangelista de Sousa

Irineu Evangelista de Sousa, vicomte av Mauá (født 28. desember 1813 i Arroio Grande i Rio Grande do Sul i Brasil, død 21. oktober 1889 i Petrópolis) var en brasiliansk forretningsmagnat, gründer, bankier og politiker. 


== Liv og virke ==
Han ble født i en familie av estancieiros (ranchere), og ble en av verdens rikeste menn på 1900-tallet. I 1867 var hans formue større enn det årlige budsjettet til Keiserdømmet Brasil. Han ble i 1871 kalt Det søramerikanske kontinentets Rothschild av The New York Times.  Han fikk tittelen baron i 1854 og i 1874 visconde com grandeza (vicomte med storhet) av Mauá. Han var en pioner innen flere områder av Brasils økonomi, og blant hans største bragder var byggingen av Mauájernbanen, Brasils første jernbane. På høyden kontrollerte Mauá åtte av landets ti største selskaper (de to siste var statseide), og hans bankinteresser strakk seg helt til Storbritannia, Frankrike, USA og Argentina. 
Han etablerte Banco do Brasil og finansierte en stor del av Brasils økonomiske aktivitet på 1900-tallet, spesielt innen kaffeplantasjer, og med byggingen av de første jernbanene, skipsverft og jernverk. Mauá bestilte også den første undersjøiske kabelen for telegrafi mellom Sør-Amerika og Europa, utviklet kommersiell transport med dampbåter på elvene Amazonas og Guaíba, og installerte den første gassdrevne gatebelysningen i byen Rio de Janeiro, som på den tid var Brasils hovedstad. Mauá grunnla også den første banken i Uruguay, Banco Mauá Y Cia.
Hans hell snudde imidlertid etter at keiserdømmet forfalt etter trippelalliansekrigen, og da han døde hadde Mauá tapt mesteparten av sin formue. I en tid hvor Brasil var dominert av regjeringsbeskyttede landeiere som prioriterte eksport i en slavebasert økonomi, forsvarte Mauá fri konkurranse, liberalisme, industrialisering og avskaffelse av slaveri. Byen Visconde de Mauá er oppkalt etter han.


== Litteratur ==
Anyda Marchant (1965). Viscount Mauá and the empire of Brazil: a biography of Irineu Evangelista de Sousa, 1813–1889. University of California Press. 


== Referanser ==
Ole Hermann Sørli

Ole Hermann Sørli (født 4. februar 1960) er en norsk starter under internasjonale skøyteløp og nasjonale mesterskap og tidligere skøyteløper. Han representerer Norge og Kongsvinger Skøyteklubb.


== Referanser ==


== Eksterne lenker ==
(en) Ole Hermann Sørli – Olympedia 
(en) Ole Hermann Sørli – Speedskatingbase.eu 
(en) Ole Hermann Sørli – SpeedSkatingNews.info 
(en) Ole Hermann Sørli på SpeedskatingResults.com (personlige rekorder og resultater – Ikke komplett, mest veteranløpsresultater)
(en) Ole Hermann Sørli på SpeedSkatingPhotos.info/DesgPhoto.com som starter under verdenscupstevne i Berlin
Lankester botaniske hage

Lankester botaniske hage (spansk: Jardín Botánico Lankester) er en botanisk hage i Paraíso i Costa Rica. Den er en del av Universidad de Costa Rica, og har en av verdens viktigste samlinger av orkideer. Den har et areal på 10,7 hektar.
Den botaniske hagens historie strekker seg tilbake til 1940-tallet, da den britiske botanikeren Charles H. Lankester anla sin egen private orkidehage på eiendommen sin. Etter hans død ble hagen donert til Universidad de Costa Rica 2. mars 1973.


== Bilder ==

		
		


== Eksterne lenker ==
Offisielt nettsted 
(en) Lankester Botanical Garden – kategori av bilder, video eller lyd på Commons
Samuel Fritz

Samuel Fritz (født 9. april 1654, død 20. mars 1728 i Jéveros i staten Maynas i bispedømmet Chachapoyas og i fag i Peru) var en tsjekkisk jesuitt-misjonær, kjent for sin utforskning av elva Amazonas og dens bekken. 
Fritz ble født i Trautenau i Böhmen og ble medlem av Jesu Selskap i 1673. I 1684 ble han sendt til Quito som misjonær, og i 42 år arbeidet han blant indianerne langs øvre Marañón. Han klarte blant annet å omvende den mektige Omagua-stammen, og grunnla førti misjonslandsbyer. 
Han begynte i 1687 en kartografisk avgrensing av det omstridte misjonsterritoriet ved øvre Marañon mellom Peru og Quito. I 1689 foretok han en ekspedisjon i en pirog ned Amazonas til Pará, hvor han ble tatt til fange og fengslet i to år mistenkt for å være en spansk spion. Selv om han var dårlig utstyrt med instrumenter så fullførte han et relativt nøyaktig kart over elvas løp. Dette var det første noenlunde korrekte kartet over Marañon-territoriet. I 1707 ble kartet trykket i Quito og senere omfattende kopiert.


== Referanser ==


== Litteratur ==
Herbermann, Charles, red. (1913): «Samuel Fritz» i: Catholic Encyclopedia. Robert Appleton Company
Franz Xaver Richter

Franz (František) Xaver Richter (1709–1789) var en mährisk komponist som i likhet med flere representanter for Mannheimerskolen fikk betydning for utviklingen av den førklassiske  symfonien.


== Liv ==
Fra 1740 til 1747 var Richter visekapellmester hos fyrstabbed Anselm Reichlin von Meldegg til Kempten i Allgäu. I denne perioden publiserte han seks av sine symfonier i Paris. Fra 1747  var han i Mannheim som komponist, fiolinist og bass-sanger ved det berømte hoffkapellet til kurfyrst Karl Theodor av Bayern. I 1769 etterfulgte han Joseph Garnier som kapellmester i Cathédrale Notre-Dame i Strasbourg. I Frankrike kalte han seg François-Xavier Richter. Ifølge et brev fra  Wolfgang Amadeus Mozart til faren Leopold datert 2. november 1778 drakk Richter tett. I samme brev skriver Mozart at han hadde hørt en «sjarmerende» messe av Richter. For Mozart satt det langt inne å rose andre, så han har nok satt stor pris på Richters messe.I sine verk knyttet Richter sammen barokke stilmidler med elementer fra den galante stilen.
Kjente elever var Carl Stamitz, František Xaver Pokorný, Joseph Martin Kraus og Ferdinand Fränzel (1767–1833).


== Verk i utvalg ==
70 symfonier
Obokonsert i F-dur
Langfredagsoratoriet La deposizione della croce
30 messer
40 motetter
Konserter
Kvartetter
Triosonater, blant andre:
Sonate I for cembalo, tverrfløyte og cello i F-dur
Sonate II for cembalo, tverrfløyte og cello i D-dur
Sonate III  for cembalo, tverrfløyte og cello i G-dur
Sonate IV for cembalo, tverrfløyte og cello i C-dur
Sonate V for cembalo, tverrfløyte og cello i B-dur
Sonate VI for cembalo, tverrfløyte og cello i A-dur
Teoriverket Harmonische Belehrungen (1809)


== Litteratur ==
Walter Lebermann: «Zu Franz Xaver Richters Sinfonien». I Die Musikforschung 25, 1972, ISSN 0027-4801, s. 471–480.
Rudolf Pečman: Franz Xaver Richter und seine «Harmonische Belehrungen». Kultur- u. Forschungsstätte Michaelstein, Michaelstein / Blankenburg 1990 (1992), (Kultur- und Forschungsstätte Michaelstein – Institut für Aufführungspraxis Sonderbeitrag 9.
Wolfgang Amadeus Mozart: The Letters of Wolfgang Amadeus Mozart. Redigert av Ludwig Nohl. Oversatt av Lady Wallace (dvs. Grace Jane Wallace). Bind. 1. 2 bind. New York: Hurd and Houghton, 1866.


== Referanser/noter ==


== Eksterne lenker ==
(en) Franz Xaver Richter – kategori av bilder, video eller lyd på Commons 
(en) Franz Xaver Richter – galleri av bilder, video eller lyd på Commons 
(de) Verk av og om Franz Xaver Richter i katalogen til det tyske nasjonalbiblioteket
Biografi og utgivelser av Richters verk, artaria.com
Biografi og diskografi over utgivelser av Richters musikk på plateselskapet NAXOS, Plateselskapet NAXOS' websider
Partiturer av Richters musikk, schott-music.com
(en) Fritt tilgjengelige noter av Franz Xaver Richter i International Music Score Library Project